Diari Oficial de la Generalitat Valenciana


Sumari del DOGV 6263, del 10-05-2010 (2010/5124)

RESOLUCIÓ de 27 d'abril de 2010, de la Direcció General d'Avaluació, Innovació i Qualitat Educativa i de la Formació Professional, per la qual es convoca el programa experimental d'ampliació de l'horari escolar durant el curs 2010-2011.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6263

Data del DOGV
:   10-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5124


Data del document
:   27-04-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * suport econòmic
    * educació preescolar
    * ensenyament primari
    * legislació
    * alumne
    * ensenyament públic
    * ensenyament obligatori
    * ensenyament secundari
    * presència escolar
    * centre d'ensenyament
    * organització de l'ensenyament
    * mètode pedagògic
    * alumnat
    * retard escolar

RESOLUCIÓ de 27 d'abril de 2010, de la Direcció General d'Avaluació, Innovació i Qualitat Educativa i de la Formació Professional, per la qual es convoca el programa experimental d'ampliació de l'horari escolar durant el curs 2010-2011. [2010/5124]
La Llei Orgànica 2/2006 de 3 de maig, d'Educació (BOE núm. 106, de 04.05.2006), establix en l'article 120 que els centres, en l'exercici de la seua autonomia, poden adoptar experimentacions, plans de treball, formes d'organització o ampliació de l'horari escolar en els termes que establisquen les administracions educatives, sense que, en cap cas, s'imposen aportacions a les famílies ni exigències per a les administracions educatives.
Entre els principis que inspiren al sistema educatiu, es contempla en l'esmentada llei, l'esforç compartit per alumnat, famílies, professors, centres, administracions, institucions i el conjunt de la societat, així com l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.
El sistema educatiu està al servici del nostre alumnat, de les seues famílies i de la societat en el seu conjunt, havent de donar una resposta adequada per a assolir els objectius que el propi sistema establix per a cada una de les etapes. En determinats moments clau del procés formatiu o bé com a conseqüència de les característiques particulars de l'alumnat, este pot requerir d'un reforç complementari per a aconseguir estos objectius.
És convenient que tot l'alumnat, amb independència de l'etapa educativa en què es trobe, tinga l'oportunitat de poder rebre estos reforços amb la màxima qualitat i de forma gratuïta. Per a això, és imprescindible explorar les opcions que dins de la normativa que regula el sistema educatiu puguen existir respecte d'això.
Una de les opcions que oferix el marc jurídic de la Llei Orgànica 2/2006, d'Educació, és la possibilitat de l'ampliació de l'horari escolar, que atenent als principis anteriorment mencionats, pot ser dedicat entre altres possibilitats al reforç de l'alumnat.
Este objectiu requerix d'un esforç organitzatiu per part dels centres educatius, dels equips directius i del professorat, però d'altra banda també es convertix en una oportunitat per a oferir a l'alumnat una atenció complementària i directa que els puga ajudar en el procés educatiu.
Encara que els reforços complementaris es poden realitzar en qualsevol etapa educativa, és en l'educació bàsica on es fan més necessaris per a l'alumnat.
L'Orde d'11 d'abril de 2006, de la Conselleria de Cultura, Educació i Esport, regula l'avaluació diagnòstica en l'ensenyança bàsica de la Comunitat Valenciana, establint que esta té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i Educació Secundària Obligatòria.
Els objectius específics d'esta avaluació diagnòstica són obtindre informació sobre les competències curriculars aconseguides per l'alumnat en les matèries o àrees avaluades, analitzar els resultats i informar dels mateixos als centres directius de la Conselleria d'Educació perquè així es puguen prendre quantes mesures s'estimen oportunes, en l'àmbit de les seues competències, per a millorar la qualitat de l'ensenyança.
De l'anàlisi dels resultats d'esta avaluació diagnòstica, que té un caràcter informatiu i orientador per als centres, el professorat, l'alumnat i les seues famílies i que no té efectes acadèmics per a l'alumnat, es desprén la necessitat de millorar les taxes d'èxit acadèmic dels nostres alumnes.
D'altra banda, la importància de l'obtenció del títol de Graduat en Educació Secundària per a la integració social i laboral de l'alumnat, així com per a la continuïtat d'estudis post-obligatoris, justifica el desenrotllament de programes de reforç. De la mateixa manera, també es considera interessant que estos programes puguen realitzar-se en la resta d'etapes educatives, amb l'objectiu de millorar la formació del nostre alumnat i les taxes de titulació i evitar l'abandó prematur del sistema educatiu.
Després d'un any d'experimentació, podem afirmar que el programa s'ha convertit en un instrument eficaç d'utilització del temps escolar, optimitzant els recursos tant humans com materials. També ha millorat l'atenció directa a l'alumnat que precisa de reforç i/o enriquiment educatiu i ha possibilitat, en alguns centres, treballar altres accions que dins del currículum ordinari no es poden desenrotllar.
Per tot això, en coordinació amb la Direcció General d'Ordenació i Centres Docents, i en virtut de les competències que li atribuïx el Decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, esta Direcció General, resol:
Primer. Objecte i àmbit d'aplicació
Convocar el programa experimental d'ampliació de l'horari escolar dirigit a l'alumnat d'Educació Infantil, Educació Primària, Educació Secundària Obligatòria, Batxillerat i Cicles Formatius de Formació Professional matriculats en centres sostinguts amb fons públics de la Comunitat Valenciana, que es realitzarà durant el curs 2010-2011 d'acord amb allò que s'ha previst en la present resolució.
Segon. Destinataris
1. Podran participar voluntàriament en el desenrotllament d'este programa els centres sostinguts amb fons públics de la Comunitat Valenciana.
2. Per al desenrotllament d'este programa experimental cada centre podrà subscriure, en l'àmbit de les seues competències, acords de col·laboració amb administracions Locals i altres entitats a fi de garantir l'èxit dels objectius del mateix.
Tercer. Objectius
1. El programa experimental d'ampliació de l'horari escolar té com a principal objectiu la millora de l'èxit escolar de l'alumnat, tant en l'educació bàsica i obligatòria com en altres etapes no obligatòries.
2. Els objectius específics d'este programa són els següents:
a. Dotar als centres d'una major autonomia organitzativa perquè puguen donar una resposta més eficaç a les necessitats de l'alumnat i de les seues famílies.
b. Millorar la qualitat del servici educatiu a través de l'optimització dels recursos, tant humans com materials.
c. Dedicar el màxim temps possible, dins de l'horari docent del professorat, a l'atenció directa a l'alumnat.
d. Millorar l'atenció a l'alumnat i especialment la d'aquell que precisa d'un reforç degut a les seues característiques individuals específiques.
e. Minimitzar l'alteració de l'atenció educativa ordinària de l'alumnat que rep reforços per diferents causes.
f. Facilitar el desenrotllament de metodologies innovadores i la utilització de materials didàctics i recursos educatius que permeten una atenció individualitzada i altament motivadora.
g. Avaluar i detectar bones pràctiques educatives i organitzatives que redunden en la millora de l'èxit escolar de l'alumnat, per a la seua posterior difusió i regulació.
Quart. Condicions per a l'ampliació de l'horari
1. Les accions proposades en l'àmbit d'este programa es realitzaran fora de l'horari lectiu de l'alumnat.
2. Les accions es realitzaran immediatament abans o immediatament després de l'horari lectiu, al tractar-se d'una ampliació del citat horari.
3. Les accions podran dur-se a terme ampliant l'horari de matí i/o ampliant l'horari de vesprada.
4. L'ampliació total de l'horari no podrà superar l'hora diària per a l'alumnat en Educació Infantil i en Educació Primària, ni les dues hores diàries per a l'alumnat de la resta d'etapes.
5. La participació en este programa no suposarà en cap cas l'increment de l'horari lectiu del professorat establit per la normativa aplicable a este efecte. Podrà suposar la flexibilització de l'horari d'entrada i d'eixida per part del professorat que hi participa, respecte de l'horari general.
Quint. Accions a desenrotllar
1. En l'àmbit d'este programa experimental, es podran desenrotllar les següents accions, atenent a les diferents etapes educatives:
A. Educació Infantil (2n cicle):
- Reforç en la iniciació en la lectoescriptura.
- Reforç en la iniciació en les habilitats lògico-matemàtiques.
B. Educació Primària:
- Reforç de la lectoescriptura.
- Reforç en les àrees instrumentals.
- Reforç en llengües estrangeres.
- Reforç per a l'alumnat que ha passat de cicle però que no ha aconseguit alguns dels objectius generals de les àrees.
- Enriquiment curricular i atenció a l'alumnat amb altes capacitats.
- Animació lectora.
C. Educació Secundària Obligatòria:
- Reforç en matèries amb especials dificultats per a ser superades per l'alumnat.
- Reforç en llengües estrangeres.
- Reforç per a l'alumnat que ha promocionat però no ha superat totes les matèries.
- Enriquiment curricular i atenció a l'alumnat amb altes capacitats.
- Animació lectora.
- Suport per a la preparació de la prova d'accés als cicles formatius de grau mitjà de Formació Professional.
D. Batxillerat:
- Reforç de matèries amb especials dificultats per a ser superades per l'alumnat.
- Reforç en llengües estrangeres.
- Reforç per a l'alumnat que ha promocionat però no ha superat totes les matèries.
- Enriquiment curricular i atenció a l'alumnat amb altes capacitats.
- Reforç per a la preparació de la PAU.
- Suport per a la preparació de la prova d'accés als cicles formatius de grau superior de Formació Professional.
E. Cicles Formatius de Formació Professional:
- Reforç en mòduls amb especials dificultats per a ser superats per l'alumnat.
- Reforç per a l'alumnat que ha promocionat però no ha superat tots els mòduls.
- Enriquiment curricular i atenció a l'alumnat amb altes capacitats.
- Suport per a la preparació de la prova d'accés als cicles formatius de grau superior de Formació Professional.
2. Els centres poden establir altres accions, que en tot cas hauran de justificar-se de forma adequada en el seu projecte.
Sext. Condicions de participació del centre
1. El projecte de participació en este programa, haurà de ser aprovat pel claustre i el consell escolar del centre.
2. Una vegada aprovada la realització del projecte, a través de la corresponent resolució de la Direcció General d'Avaluació, Innovació i Qualitat Educativa i de la Formació Professional, els centres participants en este programa assumiran la realització del mateix amb els seus propis recursos, no podent-se establir obligacions complementàries en la seua dotació de recursos personals o econòmics per a l'administració educativa, segons establix la Llei Orgànica 2/2006 d'Educació, de 3 de maig, en l'article 120, no obstant això, als centres de titularitat de la Generalitat se'ls podrà facilitar una dotació econòmica per a complementar en part els gastos derivats de l'aplicació i avaluació del programa.
Sèptim. Condicions de participació del professorat
1. El director o la directora del centre, escoltat l'òrgan de coordinació pedagògica del mateix, establirà les accions que s'incorporaran al projecte, així com el professorat que atendrà a l'alumnat durant la seua realització.
2. El director o la directora designarà a un membre de l'equip directiu, que realitzarà les tasques de coordinació del programa en el centre, consistint les seues funcions bàsicament a planificar-lo, coordinar-lo i avaluar-lo.
3. En les accions proposades en l'àmbit d'este programa, al ser dirigides a millorar i reforçar l'atenció de l'alumnat, podrà participar tot el professorat del centre, encara que no atenga directament a l'alumnat en l'horari ordinari.
4. Els equips de cicle en Educació Infantil i Educació Primària i els departaments en Educació Secundària o òrgans anàlegs, establiran la programació de les accions relacionades amb el seu àmbit de competències.
5. Al professorat que participe en el programa regulat per la present resolució, se li reconeixeran, atés que este programa d'innovació educativa s'ajusta a allò que s'ha preceptuat en l'article quinze de l'Orde de 9 de juny de 1994 que regula la convocatòria, reconeixement, certificació i registre de les activitats de formació permanent del professorat, un total de 60 crèdits, tal com assenyala l'article sèptim de l'Orde de 10 de juny de 1994 per la que es regula l'acreditació i valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu associat a formació. A estos efectes també se li reconeixeran els mateixos crèdits al director o directora i al membre o membres de l'equip directiu que realitzen les tasques de coordinació del projecte.
6. El Servici de Formació del Professorat de la Direcció General de Personal Docent de la Conselleria d'Educació, al terme del programa, expedirà la corresponent certificació.
Octau. Condicions de participació de l'alumnat
1. El membre de l'equip directiu que realitze les tasques de coordinació del programa, establirà el sistema més eficaç d'informació per a l'alumnat i les seues famílies.
2. La participació de l'alumnat en este programa requerirà de l'autorització per escrit dels pares, mares o tutors en el cas que siguen menors d'edat. Esta autorització haurà de ser custodiada pel centre fins a la finalització del programa.
3. En cap cas es podran imposar aportacions a les famílies per la participació dels seus fills o filles en este programa, segons establix la Llei Orgànica 2/2006 d'Educació, de 3 de maig, en l'article 120.
Nové. Organització de l'atenció a l'alumnat
1. Podrà participar en este programa tot l'alumnat del centre o bé part del mateix, atenent a aspectes com ara l'etapa o el curs, o bé a les seues circumstàncies individuals. En tot cas, els projectes tendiran que participe el nombre més gran d'alumnat del centre.
2. L'alumnat pot ser distribuït segons el seu grup-classe o bé establint distribucions diferents per a la participació en el programa.
3. En el cas que s'establisquen distribucions diferents de les del grup-classe o bé no participe tot l'alumnat del centre susceptible de fer-ho, s'establiran criteris objectius per a l'elecció i distribució del mateix.
Deu. Sol·licituds, documentació i termini de participació
1. La direcció dels centres públics de titularitat de la Generalitat o bé la titularitat de la resta de centres sostinguts amb fons públics que desitgen participar en la present convocatòria, hauran de dirigir a la Direcció General d'Avaluació, Innovació i Qualitat Educativa i de la Formació Professional sítia en l'avinguda Campanar número 32 (46073) de València, la següent documentació, en suport paper i digital:
A. Sol·licitud de participació, conforme al model arreplegat en l'annex I.
B. Projecte del centre per a la realització del programa.
2. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini de presentació de sol·licituds de participació en el programa serà de 15 dies hàbils a comptar de l'endemà a la data de publicació d'esta resolució en el Diari Oficial de la Comunitat Valenciana.
4. S'enviarà una còpia de la sol·licitud i del projecte de realització, al correu electrònic: .
Onze. Característiques del projecte
1. La descripció del projecte es presentarà en format paper i electrònic, ajustant-se al format següent: extensió màxima de 20 pàgines, format DIN A4 i font Arial 12 o semblant a doble espai.
2. El projecte es regirà pel guió següent:
A. Objectius del projecte.
B. Membre de l'equip directiu coordinador o coordinadora.
C. Situació i necessitat del mateix.
D. Alumnat destinatari del projecte i, si és el cas, procediment de selecció.
E. Accions a realitzar.
F. Horari ordinari del centre i horari de realització de cada una de les accions.
G. Professorat participant per accions, indicant si és el cas situació administrativa.
H. Criteris interns de coordinació.
I. Criteris interns d'avaluació del projecte.
Dotze. Comissió de selecció, seguiment i avaluació dels projectes
1. El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats per una comissió de selecció, seguiment i avaluació constituïda per:
President:
- El/La cap de l'Àrea d'Avaluació, Innovació i Qualitat Educativa o persona en qui delegue.
Vocals:
- El/La cap del Servici d'Innovació i Qualitat Educativa.
- El/La cap del Servici d'Ordenació Acadèmica.
- El/La cap de Programes Experimentals de la Direcció General d'Avaluació, Innovació, Qualitat Educativa i de la Formació Professional.
- Un/a inspector/a d'educació designat pel Servici Central de la Inspecció Educativa.
- Dos tècnics del Servici d'Innovació i Qualitat Educativa, un dels quines realitzarà les funcions de secretari/a.
2. La funció d'esta comissió és valorar d'entre els projectes presentats aquells que són susceptibles de posar-se en pràctica, atenent al compliment del que establix la present resolució així com a la seua qualitat i al grau d'implicació i participació del centre educatiu.
3. La comissió de selecció, seguiment i avaluació realitzarà una valoració dels projectes susceptibles de posar-se en pràctica que elevarà a l'òrgan instructor. L'òrgan instructor elevarà proposta a la Direcció General d'Avaluació, Innovació i Qualitat Educativa i de la Formació Professional que resoldrà.
4. Per a realitzar la valoració de projectes seleccionats, la comissió de selecció, seguiment i avaluació, tindrà en compte els criteris següents:
a) Les característiques del centre i del seu alumnat. (fins a 15 punts)
b) La justificació de les accions a desenrotllar. (fins a 20 punts)
c) La implicació del professorat del centre, especificada a través de la participació en els departaments didàctics i la coordinació ordinària d'aula. (fins a 15 punts)
d) Viabilitat de l'horari proposat per al desenrotllament de les accions plantejades. (fins a 20 punts)
e) La coordinació entre el professorat implicat i la resta, així com el seguiment i la coordinació del programa. (fins a 10 punts)
f) L'avaluació de les accions realitzades, així com la del programa. (fins a 15 punts)
g) La participació en altres programes experimentals, o altres convocats per esta direcció general. (fins a 5 punts)
La puntuació total que es podrà obtindre és de 100 punts. Quedaran exclosos del procés de selecció els projectes que no aconseguixen el 50% de la puntuació total.
Tretze. Obligacions dels centres
1. Els centres els projectes dels quals siguen aprovats hauran de posar-los en pràctica durant el curs 2010-2011, complint les bases de la present resolució i les expressades en el propi projecte.
2. Els centres participants hauran de col·laborar en el seguiment i avaluació que realitzarà la Direcció General d'Avaluació, Innovació i Qualitat Educativa i de la Formació Professional i elaboraran una memòria final, segons el format i en el termini que s'establisca a este efecte per la comissió de selecció, seguiment i avaluació.
Catorze. Gastos de funcionament
En el cas que el centre on s'amplie l'horari siga de titularitat de la Generalitat, el centre podrà rebre una quantitat econòmica per a sufragar parcialment els gastos que es deriven de la seua aplicació i avaluació.
Quinze. Difusió i supervisió
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'esta resolució.
2. La Inspecció Educativa vetlarà pel bon desenrotllament d'este programa en els centres educatius amb subjecció a la present resolució i participarà en l'avaluació del programa a través del procediment que s'establisca a este efecte.
3. En qualsevol moment del desenrotllament del programa, la Inspecció Educativa podrà proposar de forma justificada a la directora general d'Avaluació, Innovació i Qualitat Educativa i de la Formació Professional la revocació de participació en el present programa, per incompliment del que establix la present resolució o del projecte presentat per part dels centres.
Setze. Avaluació del programa
1. La comissió de selecció, seguiment i avaluació establirà el procediment d'avaluació del programa.
2. La comissió elevarà un informe final a la Direcció General d'Avaluació, Innovació i Qualitat Educativa i de la Formació Professional, a fi de millorar, si és procedent, la seua estructura i funcionament en pròximes convocatòries.
Dèsset. Finançament
1. Atenent al nombre de projectes aprovats als centres de titularitat de la Generalitat, se'ls podrà assignar una quantitat econòmica, per a això la Comissió de selecció, seguiment i avaluació, tenint en compte el nombre d'accions a desenrotllar, les necessitats plantejades per cada centre i la puntuació obtinguda en la valoració dels projectes, proposarà a l'òrgan instructor la quantia corresponent a cada centre, perquè l'eleve a la directora general que resoldrà.
2. El finançament del present programa anirà a càrrec de l'aplicació pressupostària 24.05.226Q.982 corresponent a l'aportació del Ministeri d'Educació, i de l'aplicació pressupostària 74.48.19.470.48.1 corresponent als pressupostos de la Generalitat per a l'any 2010, per un import global màxim de 110.160 euros.
La present resolució produirà efecte l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 de 27.11.1992), i 10, 14 i 46 de la Llei Reguladora de la Jurisdicció contenciosa administrativa (BOE núm. 167 de 14.07.1998), la present Resolució, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 27 d'abril de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.